Jens Nygaard Knudsen tegnede i alt 50 oplæg til, hvordan Legos karakteristiske plastikfigur skulle se ud.



Annonce

Legodesigneren Jens Nygaard Knudsen, der skabte den karakteristiske Lego-minifigur, er død. Det oplyser hans hustru, Marianne Nygaard Knudsen, til TV2. Han blev 78 år.

Legoskaberen sov ifølge TV2 stille ind på Anker Fjord Hospice 19. februar. Han led af sygdommen ALS. Frem til sin død boede Jens Nygaard Knudsen ifølge TV Midtvest i Holstebro.

Det var i 1970'erne, at Jens Nygaard Knudsen opfandt Lego-figuren med det lille runde, gule hoved.



Ifølge en biografitekst på Legos hjemmeside havde Jens Nygaard Knudsen tegnet i alt 50 oplæg til, hvordan plastikfiguren skulle ske ud.

Figuren skulle være gul, så hudfarven var racemæssigt neutral.



- Han var idéernes mand. Figuren blev til, fordi der skulle liv i husene. Dengang var Legos huse jo tomme, men så tegnede han altså den her mand, siger Marianne Nygaard Knudsen til TV2.

Legomanden var dog blot en af de figurer, Jens Nygaard Knudsen designede i sin tid hos Lego.



Senere stod han også bag designet til Legos første elektriske togsystem. Og også den originale rumserie, som blev kåret til årets legetøj i 1979.

Jens Nygaard Knudsen var ansat hos Lego frem til 2000.

På Twitter har Lego-skaberens død fået flere til at reagere. Blandt andet skriver Lego-designer Mark John Stafford:

- Han efterlader sig en kærlig hustru, tre børn, to børnebørn og over otte milliarder plastikmennesker fyldt med liv fra børns fantasier. Tak, Jens, siger Mark John Stafford.

Den danske legetøjssucces er fortsat et familieejet selskab, som i dag sælger produkter i mere end 140 lande. Navnet er en sammentrækning af ordene "leg godt".

Koncernen blev grundlagt af familien Kirk Kristiansen i 1932. Dengang lavede Lego snedkerarbejde som trapper, skamler og strygebrædder.

Men kort tid efter begyndte Lego også at lave trælegetøj, og i 1958 blev Legoklodsen, som vi kender den i dag, lanceret.

Legofamilien Kirk Kristiansen er Danmarks rigeste familie og var i 2019 god for over 100 milliarder kroner.



/ritzau/